Mercury-Redstone 2

Mercury-Redstone 2 bol americký suborbitálny skúšobný kozmický let v rámci programu Mercury, ktorý sa uskutočnil krátko pred letom prvého Američana do vesmíru. Odštartoval 31. januára 1961 z Cape Canaveral na Floride so šimpanzom menom Ham na palube. Stal sa prvým hominidom, ktorý vyletel do kozmického priestoru. Pristál v kabíne Mercury na hladine Atlantického oceánu v čase 16 minút a 39 sekúnd po štarte.

 Pred letom 
Išlo o prvý let kombinácie kozmickej lode Mercury a rakety Redstone s posádkou. Predchádzajúca misia Mercury-Redstone 1A bola bez posádky a pri vzostupnej fáze letu sa dosiahlo prílišné preťaženie. Z toho dôvodu mala Mercury-Redstone 2 letieť po plochejšej dráhe a preťaženie malo byť znesiteľné. Cestujúci, šimpanz Ham bol vybraný zo skupiny šiestich šimpanzov, ktorí boli trénovaní na simulátore lode Mercury. Pred štartom boli vybraní dvaja jedinci, samec Ham a záložná samica Minnie.

 Priebeh letu 

Misia Mercury-Redstone 2 odštartovala 31. januára 1961 o 11:55 miestneho času (16:55 svetového času) pomocou nosnej rakety Redstone MRLV zo štartovacieho komplexu 5 na Cape Canaveral. Kvôli drobným poruchám sa štart oneskoril o takmer štyri hodiny. Minútu po štarte palubný počítač signalizoval o jeden stupeň strmší uhol stúpania, ktorý sa stále zväčšoval. Dve minúty po štarte počítač vypočítal, že preťaženie dosiahne až 17 g. V čase 2 minúty a 17 sekúnd sa predčasne spotreboval kvapalný kyslík, čo viedlo k zmene tlaku v spaľovacej komore. To bolo rozpoznané čidlom únikového systému, ktoré spustilo únikovú sekvenciu. Nasledovalo oddelenie kabíny, zážih záchranných rakiet a vyslanie signálu Mayday.

Ďalší problém nasledoval o sekundu neskôr, keď v kabíne došlo k náhlemu poklesu tlaku kyslíka z 38 na 7 kPa. Neskôr sa zistilo, že problém bol s ventilom na šnorchli (zariadenie na vyrovnanie tlakov a prívod vzduchu do kabíny pri pristátí), ktorý sa kvôli vibráciám poškodil a pootvoril. Ham bol našťastie vo vlastnom pretlakovom obleku (skôr puzdre), ktorého systém udržal stály tlak a teplotu.

V dôsledku zlyhania kabína dosiahla oveľa väčšie apogeum, 253 km, namiesto plánovaných 185 km. Ham tak strávil v beztiažovom stave 6,6 minúty, namiesto plánovaných 4,9. Predčasné spustenie únikového systému zapríčinilo masívne preťaženie 14,7 g, ktoré ďaleko prevyšovalo plánovanú hodnotu.

Kabína Mercury so šimpanzom pristála o 12:12 miestneho času (17:12 svetového času) na hladine Atlantického oceánu vo vzdialenosti 679 km od miesta štartu a mimo dohľadu záchranných jednotiek. Po pristátí začala naberať vodu a potápať sa, čo bolo spôsobené poškodením pri odhodení tepelného štítu a tiež poškodeným šnorchlom. Asi o 12 minút neskôr bol z kabíny zachytený prvý signál. Potom ju zahliadlo pátracie lietadlo, ktoré privolal záchranný vrtuľník. Kabína bola vyzdvihnutá až o 13:52 miestneho času (18:52 svetového času). Pri vyzdvihnutí v nej bolo takmer 360 kg morskej vody.

 Po lete 
Šimpanz Ham let prežil bez ujmy a zomrel až v roku 1983 vo veku 26 rokov. Kvôli mnohým zlyhaniam sa však rozhodlo, že zostava Mercury-Redstone ešte nie je pripravená na let s ľudskou posádkou. Misia Mercury-Redstone 3 bola odložená a na odstránenie nedostatkov bol pridaný skúšobný let Mercury-Redstone BD. Kabína Mercury (výr. č. 5) z misie Mercury-Redstone 2 je dnes vystavená v California Science Center v Los Angeles v Kalifornii.

 Pozri aj 
 Zvieratá vo vesmíre

 Iné projekty 

 Zdroj 

Kategória:Program Mercury
Kategória:Suborbitálne kozmické lety
Kategória:Kozmonautika v 1961